Worcester F 80 Distinctiones

41 Crescere

Crescere debet homo spiritualiter ad modum arboris corporaliter, quia in profundum quo ad se, in latitudinem quo ad proximum, in altitudine quo ad Deum.

¶ Primo quo ad se per graciam et humilitatem, Job 8[:11]: *Numquid potest carectum crescere sine aqua?* [1] Pet. 2[:2], quasi *modo geniti infantes,* etc. Quanto enim radix plus profundatur deorsum, tanto arbor plus leuatur sursum, 1 Macc. 9[:66], incepit Jonathas, qui interpretatur columba, *crescere in virtutibus*. Esth. 10[:6]: *Fons paruus creuit in fluuium*,[[1]](#footnote-1) ancilla humilis creuit in reginam.

¶ Secundo per purgacionem et castitatem sicut planta purgata a spinis, lapidibus, et ramusculis superfluis melius crescit, Judic. 13[:24]: *Crevit puer,* scilicet Sampson, *et benedixit* illi *Dominus*.[[2]](#footnote-2) Gen. 49[:4]: *Effusus es sicut aqua, non crescas.*

¶ Tercio crescit homo in latitudine erga proximum.

Primo per pacienciam in aduersis sicut miles viriliter sustinens ictus crescit in gloria. Sic filii Israel quanto magis opprimebantur tanto plus crescebant, Exod. 1[:12], Eccli. 2[:3]: *Coniungere Deo et sustine, ut in nouissimo crescat vita tua.* Vnde Gen. 41[:52]: ait Joseph *crecere me fecit Deus in terra paupertatis mee.*

Secundo per misericordiam[[3]](#footnote-3) ad egenum, sic aqua semen se diffundunt, Job 31[:18]: *Ab infancia creuit mecum miseracio.* Iccirco et possessio eius creuit in terra, [2] Cor. 9[:10]: *Multiplicabit semen vestrum et augebit incrementa,* etc.

Tercio per doctrinam

/fol. 224va/

ad ignarum sic Act. 6[:1]: *Crescente* verbo Dei creuit numeris fidelium.

¶ Tercio crescit homo in altitudine quo ad Deum per cognitionem prime veritatis. Sic lux matutina crescit vsque, etc., Prou. 4[:18]: *Justorum semita, quasi lux splendens, procedit, et crescit*, Eph. 2[:21]: *In quo omnis edificatio, constructa, crescit in templum.*

¶ Secundo per dileccionem summe bonitatis. Sic plante crescunt ad calorem solis, Eph. 4[:15]: *Veritatem facientes in caritate*,[[4]](#footnote-4) *crescamus et [in] illo qui est caput Christus*. [2] Pet. 3[:18]: *Crescite in gratia,* etiam *in cognitione* Dei *nostri*.

Tercio per obedienciam et timorem diuine maiestatis. Sic creature obedientes diuino nutui crescunt naturaliter, Matt. 6[:28]: *Considerate lilia agri quomodo crescunt.* 1 Reg. 2[:26]: *Puer Samuel qui* inter prestatur audiens Dominum *proficiebat, atque crescebat.*

¶ Et nota quod quatuor modis crescit res quia in profundum sicut fouee et radices. In altitudinem sicut edificia et arbores. In latitudinem sicut vinee et stipites. In longitudine sicut mensure et dies, sicut crescit vir Dei in profundum per contemptum terrenorum, Esth. 10[: 6]: *Fons paruus creuit in* flumine magnum.

¶ Secundo in altitudinem de desiderium eternorum, sicut ignis quando plus tendit sursum tanto plus crescit, Eph. 4[:15]: *Veritatem facientes in* ista *caritate, crescamus.*

Tercio in latitudine per dilacionem morum, [2] Pet. 3[:18]: *Crescite in gratia, et in cognicione.*

Quarto in longitudine per continuacionem bonorum desideriorum, sic peccunia crescit per multiplicationem, Gen. 48[:16]: *Angelus qui* eripit *me*, et Gen. 41[:52]: *Crescere me fecit Deus in terra.*

¶ Item crescit quis moraliter in longitudine per laborum sustinenciam, Luc. 13[:18-19]: *Simile est regnum* celorum *grano sinapis.* In latitudine per morum redolenciam, Esth. 9[:4]: *Fama nominis eius crescebat*. In profundum per dolorum experienciam, Joan. 3[:30]: *Me oportet minui, illum autem crescere*. In altitudine per virtutum excellenciam.

¶ Item perfectus hominis consistit in augmento triplici, scilicet dileccionis, operacionis, cognicionis, vtpote quando dileccio caritatis est feruencior, quando operacio boni est frequencior, quando cognicio fidei est purior. Sic perficit medicus quando est diligencior in cura, exercitacior in practica, prudencior in rethorica. Et sicut in operibus naturalibus et artificialibus, sic et in moralibus imperfecta successiue exeunt ad perfectum. Non enim graduum subito surgit in spicam nec lapis in

/fol. 224vb/

ymaginem, sic nec homo repente fit summus si per triplicem gradum procedit incipiencium proficiencium perfectorum, de bono in melius variatur.

|  |  |
| --- | --- |
|  |  |

1. fluuium ] *add*. empty space for a word. [↑](#footnote-ref-1)
2. et benedixit illi Dominus ] F 128, Lambeth *corr.* converso contra F 80. [↑](#footnote-ref-2)
3. misericordiam ] F 128, Lambeth *corr*. penitentiam F 80. [↑](#footnote-ref-3)
4. caritate ] *add. ~~crescentes~~.* [↑](#footnote-ref-4)